मध्य प्रदेश की राजधानी भोपाल समेत कई जिलों में रविवार दोपहर अचानक हुई बारिश और ओलावृष्टि ने एक तरफ जहां मौसम में दोबारा ठंडक पैदा कर दी, वहीं किसानों के माथे पर बल पड़ गए। विशेषज्ञों के मुताबिक खेतों में मौजूद गेहूं, चना, मटर और मसूर आदि की फसलों को बेमौसम बारिश और आलों से भारी नुकसान होने की आशंका है। राजधानी भोपाल के अलावा बैतूल, सतना, छिंदवाड़ा आदि जिलों में भी ओले गिरे। राजधानी भोपाल में दोपहर करीब डेढ़ बजे से आधे घंटे तक तेज बारिश और ओलावृष्टि हुई। बाद में भी बारिश के झोंके रुक-रुक कर आते रहे। प्रदेश के अलग-अलग इलाकों में बिजली गिरने से कम से कम चार लोगों की मौत हो गई। मुरैना जिले में खेत में सिंचाई कर रहे दो लोग आकाशीय बिजली गिरने से मौत का शिकार हो गए। भिंड और डबरा जिले में भी बिजली गिरने से एक-एक व्यक्ति की मौत हो गई। स्काईमेट द्वारा जताए गए पूर्वानुमान के मुताबिक अगले 24 से 48 घंटों के दौरान प्रदेश के अनेक हिस्सों में और बारिश तथा ओलावृष्टि देखने को मिल सकती है। इस दौरान दिन के तापमान में 2 से 3 डिग्री और रात के तापमान में 1-2 डिग्री सेल्सियस की गिरावट देखने को मिल सकती है।